Republika Hrvatska
Međimurska županija
Općina Sveti Martin na Muri
Sveti Martin na Muri, veljača, 2025. godine

Izvješće Općinskog načelnika
( 01.01.2024.-31.12.2024.)


     Općina Sveti Martin na Muri je temeljem ocjenjivanja utvrđenih pokazatelja od zadnjeg vrednovanja u periodu 2021. do 2023. godine početkom 2024. godine ušla iz IV. skupine razvijenosti u V. skupinu što znači da je općina u trogodišnjem promatranom razdoblju napredovala na svim područjima te ušla u društvo nadprosječno razvijenih lokalnih sredina u Republici Hrvatskoj.
 Prema nadležnim državnim institucijama izrađeni su i proslijeđeni svi dokumenti za proteklu 2023. godinu koju je Općina završila pozitivno s viškom prenesenih sredstava u 2024.godinu u iznosu od 635.371,87 EUR. U izvještajnom razdoblju treba naglasiti kako su nastavljeni projekti od prošle 2023. godine, a posebno izgradnja kanalizacije u Poljskoj ulici čija vrijednost radova je 249.827,13 EUR bez PDV od čega je udio iz općinskog proračuna 33.522,00 EUR. Započeli su i završeni  radovi na pješačko biciklističkoj stazi s oborinskom odvodnjom Vrhovljan-Žabnik koje je izvela firma Asfalt-gradnja d.o.o., a ukupni trošak izvršenih radova iznosio je 153.858,75 EUR, a temeljem Sporazuma ŽUC sufinancira s omjerom od 50% .U rad je pušten semafor kod groblja, a vrijednost radova je 67.597,35 EUR, a od tog iznosa temeljem Sporazuma ŽUC sufinancira 50%. Izgrađen je produžetak vodovodne mreže u Čestijancu ukupne vrijednosti 51.151 EUR od čega je trošak Općine 8.843 EUR. Izgrađena je biciklistička staza Čestijanec – Lapšina , a vrijednost radova je 138.934 EUR dok je općinski udio 46.500 EUR s PDV. S firmom Crtorad potpisan je ugovor o postavljanju horizontalne i vertikalne prometne signalizacije za naselja Marof, Žabnik, Vrhovljan, Sveti Martin na Muri, Brezovec, Gradiščak i Jurovčak- projekat uspješno realiziran, a vrijednost izvedenog je 25.002,99 EUR s PDV. Postavljeno je Streetball igralište kod NK Polet vrijednost investicije je 23.328 EUR od čega je 12.000 EUR dobiveno od Hrvatske lutrije te je postavljeno Outdorfitness/street workout vježbalište vrijednosti preko 72.000 EUR od čega je Ministarstvo turizma i sporta sufinanciralo s 45.000 EUR. Postavljena su nova dječja igrališta u Žabniku kod Mlinarske kuće i kod Skelarske kuće, u Toplicama sveti Martin te je obnovljeno dječje igralište u Lapšini kod ribičkog doma. Izvršeni su radovi na sanaciji ceste u Kapelščaku tzv. Brestov klajec i desno prema kapeli sv. Margarete –vrijednost radova bila je  82.093,75 EUR s PDV. Započela je izgradnja III. faze Doma kulture koja se odnosi na vanjsku ovojnicu, a radove je temeljem raspisanog natječaja dobila firma TEAM GRAĐENJE d.o.o. u vrijednosti 1.062.400,36 EUR s PDV. Izgrađeno je parkiralište s uličnim koridorom i oborinskom odvodnjom uz OŠ I.i II. faza. U naselju Toplice sveti Martin postavljeni su usporivači prometa čija je  vrijednost radova bila 16.206,03 EUR, a sufinanciran je s 50% od strane ŽUCa . Završena je izgradnja kanalizacije u Poljskoj ulici te sanirana i produžena ulica s pješačkim stazama te pripremljena za postavljanje finog sloja asfalta na čitav profil Poljske ulice do spoja sa Glavnom ulicom. Ukupan iznos sanacije Poljske ulice sa stazama, produžetkom i postavljanjem finog sloja asfalta je nešto više od 82.000 EUR a u 2024. godini utrošeno je 53.410 EUR. Izgrađen je produžetak kanalizacije u Brezovcu vrijednosti gotovo 53.000 EUR. Započeli su radovi na produžetku vodovodne mreže u Kapelščaku vrijednosti 121.627,90 EUR te su pred završetkom. Asfaltiran je produžetak Dunajske ulice prema Domu hrvatskih branitelja. Započeli su radovi na izgradnji garaže i nadstrešnice za potrebe DVD Lapšina. Nabavljeno je vatrogasno vozilo za DVD Sveti Martin na Muri vrijednosti 134.375 EUR od čega je Općina sufinancirala 110.000 EUR. Ukupna ulaganja u protupožarnu zaštitu u protekloj godini je oko 180.000 EUR. Postavljena su dva servisna stupa sa stalcima za bicikle ukupne vrijednosti 3.975 EUR. S ciljem što lakšeg održavanja zelenih površina nabavljena je nova traktorska kosilica TORO TITAN vrijedna 10.229 EUR , a za što ljepši izgled općine nabavljene su i postavljene klupe i žardinjere na groblju te žardinjere uz autobusne nadstrešnice i u centru Sv.Martinu na Muri. Javne zelene površine održavale su se prema planu i potrebi pa je tako posađeno zelenilo i cvijeće. Nabavljeno je i petnaest suncobrana za manifestacije na području općine vrijednosti 5.925 EUR. Postavljena je skulptura na kružnom raskršću u Vrhovljanu. Na zamolbu Županijske bolnice Čakovec donirana su dva televizora na odjel ginekologije. Zbog štete od prošlogodišnjeg povijesno visokog vodostaja rijeke Mure sanirano je mlinsko kolo, popravljena je rasvjeta i ograda na Mlinarovom gruntu. Nadopunjavana je javna rasvjeta diljem općine bilo s klasičnim ili solarnim svjetiljkama te postavljeni kandelaberi ( 18 komada u Kapelščaku, Gradiščaku i Grkaveščaku ,17 komada u Bukovju i Čestijancu, 6 komada u Murskoj ulici i 6 komada na parkiralištu uz OŠ). Za zimsku službu nabavljeno je pet tona soli i sipine za posipanje cesta.
 Općina se u izvještajnom razdoblju prijavljivala na raspisane natječaje pojedinih ministarstava i fondova i to: 
1.na raspisani natječaj Ministarstva kulture i medija pod nazivom „Program gradnje, rekonstrukcije i opremanja kulturne infrastrukture u 2024. godini“ te je za svoj projekat, „Izgradnja i opremanje Doma kulture Sveti Martin na Muri III. faza“, dobila odluku o sufinanciranju u iznosu od 200.000 EUR. Dobivenim sredstvima sufinancirat će se izgradnja tzv. vanjske ovojnice zgrade koja obuhvaća izolaciju krova, fasadu i vanjsku stolariju. Općina je razliku potrebnih sredstava osigurala iz općinskog proračuna. Sredstva su opravdana i uplaćena u Općinski proračun.
2.na Fond zaštite okoliša i en.učink. za meteo stanicu, kamere, osvjetljenje pješačkih prelaza te aplikacija ABOVE-programsko rješenje za pravovremeno obavještavanje stanovništva- dodijeljeno 32.000 EUR
3. Temeljem prijave na Ministarstvo ruralnog razvoja i fondova EU –odobreno i uplaćeno 30.000 EUR za projekt Formiranje uličnog koridora i izgradnja prometnice s parkiralištem u Sv.Martinu na Muri I. faza
4. na Središnji državni ured za demografiju i mlade –Sufinanciranje provedbe edukativnih, kulturnih i sportskih aktivnosti djece predškolske dobi i djece od I.do IV.razreda Osnovne škole-odobreno i uplaćeno 22.100 eura
5. na Ministarstvo poljoprivrede za cestu Gradiščak - Grkaveščak u dužini od 2,9km-čekaju se rezultati
6. na Ministarstvo prostornog uređenja, graditeljstva i državne imovine za sanaciju Poljske ulice nakon izgradnje kanalizacije- dodijeljeno i uplaćeno 32.900EUR i za digitalizaciju Prostornog plana općine te sedam Urbanističkih planova uređenja općine odobreno ukupno 135.000 EUR
7.na  natječaj Ministarstva turizma i sporta za tribine i pomoćna igrališta na NK Polet
8. na Fond zaštite okoliša i energetske učinkovitosti gdje su nam odobrena sredstva u visini 40% od cijene koštanja za kontejnere i kante za otpad-groblje, škola, vrtići, mlinarska kuća, trg
9. na natječaj Ministarstva mora, prometa i infrastrukture za održavanje i opremanje riječnih skela i nabavu motornog čamca za spašavanje dobili ukupno 25.000 EUR
10. na Natječaj  Ministarstva turizma i sporta za Outdorfitness/street workout Dunajska  -odobreno i uplaćeno 45.000 EUR
11. Temeljem Zamolbe načelnika od Međimurske županije dobili 100.000 EUR za izgradnju III. faze Doma kulture 
12. na Natječaj Ministarstva poljoprivrede i ruralnog razvoja za manifestacije- dobili 5.500 EUR
13. na Natječaj Ministarstva demografije i mladih -dobili 24.000 EUR za dječje igralište u Žabniku
14. na Natječaj Ministarstva kulture i medija za IV. fazu izgradnje Doma kulture, a koja se odnosi na unutarnje uređenje i za ugradnju lifta-rezultati će biti poznati početkom 2025. god.
Temeljem prijava na raspisani natječaj za udruge potpisani su ugovori vrijedni 97.950 eura s udrugama za 53 prijavljena projekta. Sredstva su isplaćena prema dinamici provođenja projekata i potrebama udruga. Za sve umirovljenike koji su zadovoljili kriterije iz poziva za dodjelu Uskrsnica i Božićnica  isplaćena je 131 Uskrsnica i 145 Božićnica. Općina i Obrtnička komora MŽ potpisale su sporazum o stipendiranju 4 učenika srednje škole koji se obrazuju za deficitarna zanimanja, a ugovor je vrijedan 2.000 eura. Potpisan je ugovor s Međimurskom županijom o sufinanciranju prijevoza učenika OŠ u iznosu od 2.340 eura. Nabavljene bilježnice koje su dobila sva osnovno školska djeca, a vrijednost je 1.608,85 eura. Općina Sveti Martin na Muri po prvi se puta uključila u projekt „Navek zvami II “ iz programa „ Zaželi- prevencija institucionalizacije“ koja se provodi zajedno s Gradom Čakovcom i osam međimurskih općina. To je trogodišnji projekt vrijedan 742.500 eura. S 1.lipnja zaposlena je jedna osoba s područja naše općine  koja skrbi o pet potrebitih mještana.
Nogometni klubovi NK Polet i NK Bratstvo darovali su svoje nekretnine općini, kako bi se općina mogla prijaviti na raspisane natječaje za izgradnju ili opremanje sportske infrastrukture. Procijenjena vrijednost darovanih nekretnina od strane NK Poleta Sveti Martin na Muri je 517.700 eura, a NK Bratstva Jurovec 155.000 eura. Održane su općinske i turističke manifestacije kroz čitavu godinu u suradnji i organizaciji TZ i Udruga. 
Ministarstvo kulture i medija je tradiciju i umijeće skelarenja u kontinentalnoj Hrvatskoj proglasilo nematerijalnim kulturnim dobrom i upisano je u Registar kulturnih dobara RH-tim povodim se 3.travnja održala konferencija na skeli u Svetom Martinu na Muri.
Za sve učenike OŠ Sveti Martin na Muri koji su sudjelovali na državnim natjecanjima te za Svetomartinske mažoretkinje koje su sudjelovale na državnom i svjetskom natjecanju upriličeni su prijemi kako bi se naglasila važnost i vrijednost postignutih rezultata. Po prvi puta je organiziran Festival igračaka za svu predškolsku i školsku djecu. Upriličen je prijem za nogometne ekipe za djevojčice iz vrtića Smješko koje su osvojile prvo mjesto i za djevojčice iz vrtića Ribica koje su osvojile treće mjesto u nogometu na 20. Olimpijskom festivalu dječjih vrtića. Gospodarstvenici na području Općine posluju bez većih trzavica osim što postoji problem adekvatne kvalificirane stručne domaće radne snage koja se nadomješta iz susjednih i trećih zemalja. Turistički rezultati su nešto bolji od protekle godine i bolji od pred pandemijske 2019. godine te je zabilježen dolazak 68.000 gostiju i 149.000 noćenja. No unatoč boljim rezultatima osjeća se stagnacija dolazaka i noćenja zbog oporavka drugih turističkih odredišta van naše države nakon pandemije. Plaće su porasle u svim djelatnostima što je vidljivo i u Općinskom proračunu na stavci prihoda od poreza na dohodak koji su povećani u odnosu na 2023. godinu. Također je bilo i poprilično aktivno u kupoprodaji nekretnina na području naše Općine.
Prihodi i rashodi Općinskog proračuna bili su  uravnoteženi te su se sve obaveze prema dobavljačima i svim korisnicima  Proračuna redovito  izvršavale. 
Ovim putem zahvaljujem predsjedniku Općinskog vijeća i njegovom zamjeniku te svim Općinskim vijećnicama i vijećnicima na fer i korektnoj suradnji te konstruktivnim prijedlozima i kritikama. Zahvaljujem se svim svojim suradnicima i djelatnicima Ureda općine i direktoru Turističke zajednice na izvrsnoj suradnji. 
KLASA: 024-02/25-01/03
URBROJ: 2109/19-02-25-1
Sveti Martin na Muri, 20.02.2025.

